Vyfjarige se vermeende verkragter aangekeer | Netwerk24
Deur Marita Herselman 05 Julie 2020 11:10
Die 20-jarige man word daarvan beskuldig dat hy die meisie oor 'n tydperk tussen 1 Februarie en 26 Maart in Mataleng, Barkly-Wes, verkrag het.
Brig. Mohale Ramatseba, polisiewoordvoerder, sê die voorval het na bewering meer as een keer gebeur.
Ramatseba sê die familie ken die man, wat 'n gemeenskapslid is.
"Ten tyde van die voorvalle het die slagoffer by haar ouma gebly, omdat haar ouers buite die Barkly-Wes-gebied werk.
"Die kind se ontbering is op 1 Julie ontdek en die polisie is in kennis gestel."
Galeshewe se eenheid vir gesinsgeweld, kinderbeskerming en seksuele oortredings (GKS) het die man in hegtenis geneem.
Volgens Ramatseba sal hy binnekort in die landdroshof verskyn, waar enige poging tot borgtog teengestaan sal word.
• In 'n afsonderlike saak sal drie verdagtes van 29, 30 en 60 jaar Maandag in Kimberley se landdroshof verskyn vir die verkragting van 'n sewejarige meisie.